Κατερίνη

Η Κατερίνη είναι πόλη της Μακεδονίας, έδρα του δήμου Κατερίνης και πρωτεύουσα της Περιφερειακής Ενότητας Πιερίας στην Κεντρική Μακεδονία. Έχει πληθυσμό, σύμφωνα με την απογραφή του 2011, 55.997 κατοίκους. Βρίσκεται στο Πιερικό ύψωμα, ανάμεσα στα Πιέρια Όρη και στον Θερμαϊκό κόλπο, σε υψόμετρο 14–45 μ. και σε απόσταση 71 χλμ από τη Θεσσαλονίκη.

Ιστορία
 
Οι κάτοικοι συμμετείχαν σε όλους τους εθνικοαπελευθερωτικούς αγώνες των Ελλήνων, από την επανάσταση του 1821, το κίνημα του 1854, τη Μακεδονική επανάσταση του 1878 και το Μακεδονικό Αγώνα. Σημαντικοί Μακεδονομάχοι ήταν οι οπλαρχηγοί Νικόλαος Στρεμπίνας και Νικόλαος Μπαμπάκας, καθώς και ο Αλκιβιάδης Παπαδημητρίου.

Η απελευθέρωση της πόλης τελικά από την Οθωμανική Αυτοκρατορία έγινε στις 16 Οκτωβρίου του 1912. Μετά την απελευθέρωσή της το 1912, η Κατερίνη έγινε Δήμος, μέχρι τις 28 Ιουνίου 1918. Το 1920-1930 η Κατερίνη αποτέλεσε Κοινότητα. Το πρώτο Δημοτικό Συμβούλιο πραγματοποιήθηκε στις 4 Σεπτεμβρίου 1929. Το 1931 ανεγέρθηκε η Δημοτική Αγορά της Κατερίνης. 

Κατά τα έτη 1913-1914 εγκαταστάθηκαν στην περιοχή οικογένειες Θρακών προσφύγων από την Ανατολική Θράκη και την Ανατολική Ρωμυλία που ανέρχονταν σε 5.000 πρόσωπα. Πολλοί κατάγονταν από τον Αρτεσκό της Ανατολικής Θράκης. Ακολούθησε η Μικρασιατική Καταστροφή και η εγκατάσταση των Μικρασιατών στην περιοχή. Έτσι, με την έλευση των προσφύγων, υπερδιπλασιάστηκε ο πληθυσμός της πόλης.

Κατά τον Β' Παγκόσμιο Πόλεμο κατελήφθη από τον γερμανικό στρατό στις 14 Απριλίου 1941 και απελευθερώθηκε τρία χρόνια αργότερα. Το 1944 ιδρύθηκε και το Γενικό Νοσοκομείο της πόλης.

Σήμερα η πόλη είναι η 13η σε πληθυσμό στην Ελλάδα και αποτελεί τουριστικό προορισμό με την ανάπτυξη οργανωμένων παραθεριστικών κέντρων στις ακτές της. Επίσης η πόλη διαθέτει ένα από τα μεγαλύτερα αστικά πάρκα της Ελλάδας, με πληθώρα λιμνών, σιντριβανιών και γλυπτών. Το 2008 ανακατασκευάστηκε ο σιδηροδρομικός σταθμός της πόλης, στην ομώνυμη συνοικία, ενώ από το 2007 συνδέεται με προαστιακό σιδηρόδρομο με την πόλη της Θεσσαλονίκης.

Ονομασία 
Είναι άγνωστο από πότε υπήρχε ως κωμόπολη. Το όνομα της πόλης έχει τις ρίζες του στην Αικατερίνη της Αλεξανδρείας, μια χριστιανή μάρτυρα, που έζησε τον 4ο αιώνα. Σύμφωνα με μια άλλη άποψη η ονομασία της προέρχεται από την παλιά Μακεδονική πόλη Άτηρα. 

Πολλοί περιηγητές, όπως ο Ουίλιαμ Μάρτιν Ληκ, αλλά και σε χάρτες ήδη από το 13ο αιώνα (1264), αναφέρουν την πόλη με το όνομα Άτηρα (σταθμός ή πόλισμα Hatera) και αρκετοί είδαν και επίδραση στο όνομα της πόλης (Κατερίνη – Κάτηρα- Χάτηρα- Άτηρα). Στο ίδιο συμπέρασμα κατέληξε και ο Φρανσουά Πουκεβίλ, ο οποίος σε χάρτη σημειώνει τον τόπο ως Kateri Hatera. Ο Λέων Εζέ υπολόγισε τη θέση της αρχαίας Άτηρας κοντά στην Κονταριώτισσα, ενώ ο Kurz τοποθετεί το πόλισμα κάπου ανάμεσα στους σημερινούς οικισμούς του Κορινού και της Καλλιθέας.

Άλλη υπόθεση κάνει λόγο για το εκκλησάκι της Αγίας Αικατερίνης, το οποίο βρίσκεται ανατολικά της πόλης και όπου βρίσκεται σήμερα το παλαιό νεκροταφείο. Οι εικόνες στο ναό χρονολογούνται από το 1831 και δεν αποκλείεται να υπήρχε από πριν στην ίδια θέση κάποιος άλλος ναός.

Η πόλη εμφανίζεται με τη λόγια ονομασία Αικατερίνη ή Αγία Αικατερίνη στη γλώσσα της γραφειοκρατίας και μέχρι τις αρχές του 20ού αιώνα. Τελικά επικράτησε η ονομασία Κατερίνη.

Πληθυσμός 
Το 1961, το πολεοδομικό συγκρότημα της Κατερίνης ήταν το τέταρτο αστικό κέντρο της Μακεδονίας, μετά τη Θεσσαλονίκη, την Καβάλα και τις Σέρρες και το δωδέκατο της Ελλάδας. Η πληθυσμιακή αυτή ανάπτυξη, την οποία φυσικά ακολούθησε αντίστοιχη εξέλιξη της μορφής της πόλης, οφείλεται κατά μεγάλο μέρος στην ανάπτυξη της καπνοκαλλιέργειας και στην αύξηση της παραγωγής καπνών ποικιλίας Κατερίνης, τα οποία μετά το Β΄ Παγκόσμιο Πόλεμο, ήταν περιζήτητα στη διεθνή αγορά για σημαντικό χρονικό διάστημα. Είναι χαρακτηριστικό επίσης ότι η συμβολή του καπνού στη διαμόρφωση του υψηλού σχετικά εισοδήματος της περιοχής της Κατερίνης, και γενικότερα του νομού Πιερίας, είναι μεγαλύτερη από ότι σε κάθε άλλη περιοχή της Ελλάδας.

Το 1806 ο William Leake αναφέρει 100 οικίες και το 1810 ο Daniel κάνει λόγο για 140. Το 1812, το 1880 και το 1890 ο αριθμός των οικιών είναι σταθερός (300) σύμφωνα με τις αντίστοιχες αναφορές του Henry Holland και του Επισκόπου Κίτρους, Νικολάου. Ειδικότερα, το 1890 αναφέρονται (Στατιστικοί Πίνακες του Ελληνικού Προξενείου Θεσσαλονίκης), 300 οικίες και 700 διαχειμάζοντες Βλαχολιβαδιώτες. Το 1900 υπήρχαν 2.070 Χριστιανοί και 600 Μουσουλμάνοι. Στα μέσα της δεκαετίας του 1920 αποχώρησαν από την πόλη οι Μουσουλμάνοι, οι οποίοι αριθμούσαν περί τους 8.000 ανθρώπους. Στην Κατερίνη εγκαταστάθηκαν Έλληνες πρόσφυγες από τη Μικρά Ασία και την Ανατολική Θράκη μετά τη Μικρασιατική Καταστροφή. Επίσης στην πόλη εγκαταστάθηκε μεγάλο τμήμα των Ελλήνων Ευαγγελικών της Μικράς Ασίας. Κατά την απογραφή του 1928 η Κατερίνη κατείχε την 45η θέση μεταξύ των μεγαλύτερων ελληνικών πόλεων. Σήμερα στην πόλη υπάρχουν πολλοί κάτοικοι Βλάχικης καταγωγής που ξεπερνούν τους 3.000. Οι Βλάχοι της Κατερίνης κατάγονται κυρίως από το Λιβάδι και από τον Κοκκινοπηλό καθώς και από άλλους οικισμούς.

Αξιοθέατα

Εντός της πόλης βρίσκεται το Δημοτικό Πάρκο Κατερίνης που έχει πλούσια βλάστηση, λίμνη, φιλοξενούμενα ζώα, παιδικές χαρές και χώρο για να παίζουν τα κατοικίδια. Τις γιορτινές ημέρες των Χριστουγέννων λειτούργησε ως «Πάρκο των Χρωμάτων» σε διοργάνωση του Δήμου Κατερίνης με πληθώρα πολιτιστικών εκδηλώσεων όπως μουσικές συναυλίες και θεατρικές παραστάσεις. Επίσης η Πλατεία Δημοκρατίας βρίσκεται στο κέντρο της πόλης και αποτελεί χώρος αναψυχής με καφέ και εστιατόρια.

Στην ίδια οδό, και στην ιδιοκτησία της Ελληνικής Ευαγγελικής Εκκλησίας Κατερίνης, βρίσκονται το Σπίτι των Ηλικιωμένων «Καλός Σαμαρείτης», που λειτούργησε αρχικά ως Ορφανοτροφείο, από τη δεκαετία του ’50 έως τις αρχές της δεκαετίας του ΄80. Την ίδια περίοδο χτίστηκε και ξεκίνησε τη λειτουργία του και το Σχολικό Κτίριο (κατηχητικό) όπου στεγάζονται και τα γραφεία της εκκλησίας έως σήμερα. Ανάμεσα στην εκκλησία και το γηροκομείο βρίσκεται το «πάρκο των Ευαγγελικών». Τα κτίρια είναι μοναδικής αρχιτεκτονικής σε μια περιοχή με τετραγωνισμένη ρυμοτομία και εντυπωσιακές μονοκατοικίες που σήμερα είναι η πιο ακριβοπληρωμένη της πόλης.

Πλατεία Ελευθερίας/ Άγαλμα Ελευθερίας: Στην αρχή του πεζόδρομου της οδού Μ. Αλεξάνδρου, βρίσκεται η ιστορική Πλατεία Ελευθερίας, όπου δεσπόζει το άγαλμα της Ελευθερίας, μια γυναικεία φιγούρα με αέρινο φόρεμα και υψωμένα χέρια που δηλώνει περίτρανα ότι η ελευθερία είναι βασικό συστατικό της Δημοκρατίας. Το άγαλμα, κατασκευασμένο από ορείχαλκο, φιλοτεχνήθηκε το 1973, με δαπάνη του Δήμου Κατερίνης, από τον αείμνηστο Πιεριέα γλύπτη Ευθύμιο Καλεβρά, αποσπώντας το πρώτο βραβείο σε Πανελλήνιο διαγωνισμό. 

Κεντρικός Πεζόδρομος Μ. Αλεξάνδρου – σιντριβάνι: Ο πεζόδρομος της οδού Μεγάλου Αλεξάνδρου είναι το εμπορικό κέντρο της Κατερίνης, ιδανικό για χαλάρωση και αγορές χωρίς την πίεση το χρόνου. Πλαισιώνεται από γραφικά καφέ, εστιατόρια για όλες τις γευστικές προτιμήσεις και δεκάδες καταστήματα.  Στο τέλος του πεζόδρομου, στην πλατεία Κουλουμβάκη, δεσπόζει ένα μαρμάρινο σιντριβάνι.

Ιερός Καθεδρικός Μητροπολιτικός Ναός Θείας Αναλήψεως Κατερίνης: Μεγαλόπρεπος εκκλησιαστικός Ορθόδοξος ναός που συνυπάρχει με την ιστορική πορεία της πόλης αποτελώντας πνευματικό επίκεντρο. Η ιστορική ενορία του ιδρύθηκε το 1858 και ο ναός θεμελιώθηκε το 1978. 

Αστική Σχολή Κατερίνης (Παλαιό 1ο Δημοτικό Σχολείο Κατερίνης), στην οδό Ειρήνης. Αξιόλογο δείγμα νεοκλασικής αρχιτεκτονικής - έργο τέχνης το οποίο κτίστηκε το 1905. Υπήρξε το 1ο Δημοτικό Σχολείο της Κατερίνης έως το 1979 όταν με απόφαση του Υπουργείου Πολιτισμού χαρακτηρίστηκε έργο τέχνης «ειδικής προστασίας». Στο εσωτερικό του φιλοξενείται η μόνιμη έκθεση γλυπτών του διάσημου γλύπτη από τον Καταχά Πιερίας, Ευθύμιου Καλεβρά.       

Κέντρο Τεχνών «Εννέα Μούσες», (πρώην Αρχοντικό Τσαλόπουλου»): Διατηρητέο κτίριο στη συμβολή των οδών 25ης Μαρτίου και Ίωνος Δραγούμη, από τα αξιολογότερα νεότερα μνημεία (1908) της Μακεδονίας. Δείγμα αξιόλογης κεντροευρωπαϊκής αρχιτεκτονικής και αισθητικής, κτίστηκε υπό την επίβλεψη Έλληνα μηχανικού σύμφωνα με τα σχέδια του αρχιτέκτονα Max Rubens, ο οποίος άνηκε στην σχολή του εκλεκτικισμού. Ο ιδιοκτήτης του, Δημήτριος Τσαλόπουλος, δικηγόρος, χρημάτισε βουλευτής και ανέπτυξε σημαντική δράση στα δρώμενα της περιοχής. Σήμερα το ακίνητο ανήκει στον Δήμο Κατερίνης και έχει μετονομαστεί σε «Κέντρο Τεχνών Εννέα Μούσες».

Πλατεία Μακεδονίας: Πλατεία Μακεδονίας, πρώην πλατεία Δημοκρατίας, γνωστή και ως πλατεία Ευκαρπίδη λόγω της εγγύτητάς του ομώνυμου κινηματογράφου της πόλης. Καλαίσθητη πλατεία στην καρδιά της Πόλης. Περιστοιχίζεται από καφέ – μπαρ, εστιατόρια, το μοναδικό κινηματοθέατρο της περιοχής και το πρώην Αρχοντικό Τσαλόπουλου.

Πλατεία Δημαρχείου: Στο κέντρο της πόλης, σε μικρή απόσταση από την κεντρική πλατεία Ελευθερίας, βρίσκεται η πλατεία Δημαρχείου όπου δεσπόζει το Δημαρχιακό μέγαρο. Είναι το πολύβουο διοικητικό κέντρο της πόλης περιστοιχισμένο με καφέ  - εστιατόρια και γραφεία.

Δημοτικό Πάρκο Κατερίνης: Σημείο αναφοράς της πόλης είναι το Δημοτικό Πάρκο, ένας από τους μεγαλύτερους αστικούς χώρους πρασίνου στην Ελλάδα, έκτασης περίπου 51.000 τ.μ., με 1.252 δέντρα από 39 είδη. Βρίσκεται στην καρδιά της πόλης και είναι πρώτη επιλογή για περίπατο και αναψυχή καθώς διαθέτει πλούσια χλωρίδα και πανίδα, σιντριβάνια, μνημεία, παιδικές χαρές, καφέ – σνακ μπαρ. Φιλοξενεί φεστιβάλ, εκθέσεις και καλλιτεχνικές εκδηλώσεις όλες τις εποχές του χρόνου. Εκεί βρίσκεται και το ανοιχτό θέατρο της Κατερίνης.  

Συνεδριακό Κέντρο Εκάβη - Δημοτική Βιβλιοθήκη: Στην περιοχή του Δημοτικού Πάρκου δεσπόζει το Συνεδριακό και Πνευματικό Κέντρο Κατερίνης «ΕΚΑΒΗ», ένα εμβληματικό κτίριο που φιλοξενεί τη Δημοτική Βιβλιοθήκη και διαθέτει δύο συνεδριακούς χώρους. 

Συνεδριακό Κέντρο Εκάβη - Δημοτική Βιβλιοθήκη: Η Δημοτική Βιβλιοθήκη βρίσκεται στον 1ο όροφο του Συνεδριακού και Πνευματικού Κέντρου. Η συλλογή της αριθμεί περισσότερους από 27,800 τόμους βιβλίων, υπάρχει παιδικό - εφηβικό τμήμα με βιβλία πολλών κατηγοριών και το αναγνωστήριο «αίθουσα Ιγνάτιος Μεϊμάρης». Κάθε χρόνο διοργανώνει πλήθος επιμορφωτικών δράσεων και λαμβάνει μέρος στα προγράμματα της Καλοκαιρινής Εκστρατείας της Εθνικής Βιβλιοθήκης της Ελλάδος σε συνεργασία με το Δίκτυο Ελληνικών Βιβλιοθηκών. 

Ένωση Ποντίων Πιερίας – Λαογραφικό Μουσείο: Το Λαογραφικό Μουσείο της Ένωσης Ποντίων Πιερίας ιδρύθηκε από τον Ποντιακό Σύνδεσμο Πιερίας και στεγάζεται σε κτίριο που ανήκει στο Σύνδεσμο στο κέντρο της Κατερίνης, κοντά στο Δημοτικό Πάρκο. Άνοιξε το 1990, μετά από προσπάθειες συλλογής λαογραφικού υλικού που κατείχαν οικογένειες προσφύγων από τον Πόντο που είχαν εγκατασταθεί στην Πιερία. Σκοπός του μουσείου είναι να διατηρήσει και να προωθήσει τον πολιτιστικό πλούτο των Ελλήνων Ποντίων. Έχει περίπου 600 αντικείμενα κοινωνικού, λαογραφικού και ιστορικού ενδιαφέροντος, μερικά από τα οποία είναι εξαιρετικά πολύτιμα.

Ευαγγελική Εκκλησία Κατερίνης – Συνοικία Ευαγγελικών/ κτίριο πρ. Ορφανοτροφείου: Μια πρότυπη συνοικία, μοναδική στο είδος της ανά την Ελλάδα που δημιουργήθηκε από Έλληνες πρόσφυγες του Πόντου, το 1923, που ασπάζονταν το Ευαγγελικό δόγμα. Στην καρδιά του συνοικισμού βρίσκεται η επιβλητική Ευαγγελική Εκκλησία, χτισμένη το 1925 και η οποία ανοικοδομήθηκε το 1931, μετά από την πυρκαγιά του 1930 για την οποία ευθύνονταν φανατικοί εμπρηστές. 

Καπνικός Σταθμός Κατερίνης: Από τα ιστορικότερα κτίρια της πόλης, ο καπνικός σταθμός Κατερίνης λειτουργούσε από το 1933 ως παράρτημα του Καπνολογικού Ινστιτούτου της Ελλάδος. Το 2013 ο χώρος παραχωρήθηκε στους «Γιατρούς του Κόσμου» όπου μαζί με την Εθελοντική Ομάδα Δράσης ν. Πιερίας ξεκίνησαν δράσεις κοινωνικού χαρακτήρα. Το 2018 ο χώρος παραχωρήθηκε για 25 χρόνια από το Υπουργείο Αγροτικής Ανάπτυξης και Τροφίμων στην Εθελοντική Ομάδα Δράσης ν. Πιερίας. Εκτός από τη λειτουργία κοινωνικών δομών, ο χώρος έχει μετατραπεί σ’ ένα πολιτιστικό κέντρο που λειτουργεί από εθελοντές και διοργανώνονται πλήθος εκδηλώσεων, μεταξύ των οποίων και το δημοφιλές «Χριστουγεννιάτικο Χωριό του Κόσμου».

Τουρκαλβανικός τεκές, Οθωμανικό απομεινάρι: Το μοναδικό μουσουλμανικό μνημείο που διασώθηκε στην Πιερία αποτελεί ο τεκές της Κατερίνης. Βρίσκεται στην οδό 7ης Μεραρχίας στην περιοχή του παλιού Νοσοκομείου. Το τζαμί είναι το μόνο που απέμεινε από τον τεκέ, δηλαδή το μοναστηριακό συγκρότημα της μουσουλμανικής αίρεσης των αλβανών μπεκτασήδων. Ο τεκές της Κατερίνης χτίστηκε περίπου 200-250 χρόνια πριν, σε μια έκταση 300 στρεμμάτων που εκτεινόταν από το πάρκο ως το νοσοκομείο σχεδόν σε όλη την περιοχή του συνοικισμού «Καταφυγιώτικα». Στην έκταση του μπεκτασικού τεκέ περιλαμβάνονταν η κατοικία του ηγούμενου (Μπαμπά), τα κελιά των απλών μοναχών, ξενώνες, κουζίνα και τραπεζαρία, όπου γίνονταν συχνά συνεστιάσεις των μοναχών. Στην αυλή του τεκέ υπήρχε συντριβάνι και κιόσκι. Ο τεκές πιθανολογείται πως λειτουργούσε μέχρι το 1951. Το κτίριο σήμερα ανήκει στην μουσουλμανική κοινότητα, ωστόσο όμως, την διαχείριση του έχει ο Δήμος Κατερίνης.

Σιδηροδρομικός Σταθμός Κατερίνης & πρώην εργοστάσιο εμποτισμού: Ο Σιδηροδρομικός Σταθμός Κατερίνης άνοιξε το 1916. Τα κτίριά του είναι από τα πιο γραφικά και περιποιημένα της χώρας. Εκεί βρίσκεται και το Φρούριο του Σιδηροδρομικού Σταθμού Κατερίνης, ζωντανό σημείο της ιστορίας της Πιερίας. Κατασκευάστηκε την περίοδο της γερμανικής κατοχής και σώζεται με αρκετές φθορές μέχρι και σήμερα. 

Το εργοστάσιο εμποτισμού ξυλείας του ΟΣΕ δημιουργήθηκε στα χρόνια της γερμανική κατοχής. Η κατασκευή του ξεκίνησε το 1936 και η λειτουργία του ξεκίνησε τον Αύγουστο του 1939. Στο εργοστάσιο αυτό, το φουγάρο του οποίου έχει ύψος 38 περίπου μέτρων, γινόταν παραγωγή πίσσας με την οποία αλείφονταν οι στρωτήρες που χρησιμοποιούσαν οι Ελληνικοί Σιδηρόδρομοι. Μεταπολεμικά το εργοστάσιο συνέβαλε στην ανάπτυξη των υποδομών τόσο των μεταφορών όσο και των τηλεπικοινωνιών καθώς και του ηλεκτρισμού.

Μνημείο Στρατηγού Σβορώνου – Ανδρομάχη: Κοντά στο σημείο έγινε η τελευταία σύγκρουση μεταξύ του ελληνικού και του τουρκικού στρατού κατά την απελευθέρωση της Κατερίνης. Η μάχη έγινε στις 15-16 Οκτωβρίου 1912 και σε αυτήν σκοτώθηκαν ο Συνταγματάρχης Δημήτριος Σβορώνος, Κεφαλλονίτης αριστοκρατικής καταγωγής, ο Αντισυνταγματάρχης Δημήτριος Νίκας και ο 17χρονος εθελοντής από την Κρήτη, Κονταξάκης. Το μνημείο που στήθηκε προς τιμήν των ηρώων βρίσκεται έξω από τη Νεοκαισάρεια, λίγο πριν από το Πλατανόδασος του χωριού.

Πλατανόδασος Νεοκαισάρειας: Το εντυπωσιακό Πλατανόδασος της Νεοκαισάρειας είναι ιδανικό για μια απόδραση στην φύση. Απέχει 7 χλμ από την πόλη της Κατερίνης, βρίσκεται στις όχθες του ποταμού Μαυρονερίου (αρχ. Αίσωνα) και είναι ένα μοναδικό, σπάνιας ομορφιάς, πυκνό δάσος πλατάνων, ίσως το μεγαλύτερο πλατανόδασος στην Ελλάδα. Στο σημείο υπάρχει αναψυκτήριο, παιδική χαρά και ζώα, όπως χήνες, άλογα, στρουθοκάμηλοι και ελάφια.

Εκκλησία Παναγίας Ζωοδόχου Πηγής – Περίσταση: «Πνιγμένη» στο πράσινο της πιερικής υπαίθρου, λίγο πριν τα παράλια της Κατερίνης, βρίσκεται η γραφική Εκκλησία της Παναγίας Ζωοδόχου Πηγής, στο Δ.Δ. Περίστασης. Γραφικό ξωκλήσι με όμορφο αυλόγυρο όπου τελούνται γάμοι και βαπτίσεις.

Κοντά στην πόλη βρίσκεται η θάλασσα (6 χλμ. απόσταση), ο Όλυμπος και αρκετές αρχαιολογικές τοποθεσίες που παρουσιάζουν μεγάλο ενδιαφέρον, όπως η αρχαία πόλη του Δίου (5ος αιώνας π.Χ., 17 χλμ. μακριά) και το βενετικό κάστρο του Πλαταμώνα. Οι παραλίες του Κορινού, της Παραλίας, και της Ολυμπιακής Ακτής (ή Κατερινόσκαλας) είναι πολύ δημοφιλείς κατά τη διάρκεια του καλοκαιριού.

Παραλία Κατερίνης: Oι βραβευμένες επί σειρά ετών με το ευρωπαϊκό πρόγραμμα «Γαλάζιες Σημαίες» ακτές του Δήμου Κατερίνης αποτελούν πόλο έλξης επισκεπτών, ειδικά τους θερινούς μήνες. Απέραντη χρυσή αμμουδιά, ζεστά και φιλικά νερά με απέραντη θέα στο γαλάζιο του Θερμαϊκού κόλπου, τον καταπράσινο επιβλητικό Όλυμπο και τα μαγευτικά Πιέρια όρη.  Η κοσμοπολίτικη Παραλία Κατερίνης απέχει μόλις 8 χιλιόμετρα από την Κατερίνη. Η πρόσβαση είναι εύκολη, η αμμουδιά ατελείωτη, η θάλασσα ρηχή και οι παροχές άφθονες και ποιοτικές. Ο κεντρικός πεζόδρομος αποτελεί την καρδιά του οικισμού με δεκάδες ποιοτικά καταλύματα, εστιατόρια, καφέ – μπαρ και εμπορικά καταστήματα.

Παραλία Κατερίνης – Προβλήτα: Η κοσμοπολίτικη Παραλία Κατερίνης απέχει μόλις 8 χιλιόμετρα από την Κατερίνη. Η πρόσβαση είναι εύκολη, η αμμουδιά ατελείωτη, η θάλασσα ρηχή και οι παροχές άφθονες και ποιοτικές. Ο κεντρικός πεζόδρομος αποτελεί την καρδιά του οικισμού με δεκάδες ποιοτικά καταλύματα, εστιατόρια, καφέ – μπαρ και εμπορικά καταστήματα. Στο κέντρο της Παραλίας βρίσκεται η γραφική προβλήτα της. Ένα τοπόσημο που αποθανατίζεται σε εκατομμύρια φωτογραφίες που κάνουν το γύρο του κόσμου.

Ιερός Ναός Αγ. Φωτεινής: Η κοσμοπολίτικη Παραλία Κατερίνης απέχει μόλις 8 χιλιόμετρα από την Κατερίνη. Η πρόσβαση είναι εύκολη, η αμμουδιά ατελείωτη, η θάλασσα ρηχή και οι παροχές άφθονες και ποιοτικές. Ο κεντρικός πεζόδρομος αποτελεί την καρδιά του οικισμού με δεκάδες ποιοτικά καταλύματα, εστιατόρια, καφέ – μπαρ και εμπορικά καταστήματα. Ακριβώς δίπλα βρίσκεται ο γραφικός Ιερός Ναός της Αγίας Φωτεινής.

Παραλία Κατερίνης – Λιμάνι: Στο γραφικό λιμανάκι της Παραλίας Κατερίνης, καθημερινά δεκάδες ψαροκάικα ξεφορτώνουν φρέσκα ψάρια. Πολυσύχναστο μέρος για ντόπιους και επισκέπτες.

Ολυμπιακή Ακτή: Μια φωταγωγημένη λεωφόρος, με παράλληλο ποδηλατόδρομο και πεζόδρομο για τους λάτρεις των παραθαλάσσιων περιπάτων συνδέει την Παραλία της Κατερίνης με την κοσμοπολίτικη  Ολυμπιακή Ακτή. Αμμώδης ακτή, εκτείνεται σε μήκος αρκετών χιλιομέτρων με λεπτή, καθαρή άμμο και ρηχή θάλασσα. Ο οικισμός είναι τουριστικά ανεπτυγμένος, διαθέτει όλες τις υποδομές και τις προϋποθέσεις για ευχάριστες διακοπές. Στο κέντρο του οικισμού κυριαρχεί ένα καταπράσινο πάρκο με παιδικές χαρές και γραφικός πεζόδρομος με καφέ – μπαρ, εστιατόρια και καταστήματα.

Παραλία Κορινού: Πλατιά αμμώδης ακτή μήκους πολλών χιλιομέτρων με λεπτή, καθαρή άμμο και ρηχή θάλασσα. Κατά μήκος της ακτής, υπάρχουν ξενοδοχεία, ενοικιαζόμενα δωμάτια, κάμπινγκ, καθώς και πολλές ψαροταβέρνες, αναψυκτήρια, κλαμπ και άλλα νυχτερινά κέντρα διασκέδασης

Μακεδονικοί Τάφοι Κορινού: Στη θέση τούμπες Κορινού, δίπλα στην Εθνική Οδό Κατερίνης-Θεσσαλονίκης Ε75, βρίσκονται δύο μεγάλοι μακεδονικοί τύμβοι του 4ου π.Χ. Στον έναν μάλιστα εικάζεται ότι τάφηκε η Ολυμπιάδα, μητέρα του Μεγάλου Αλεξάνδρου χωρίς όμως αυτό να έχει ακόμα επιβεβαιωθεί. Η πρόσβαση στους τάφους, που είναι σχετικά άγνωστοι στο ευρύ κοινό, γίνεται από τους Σταθμούς Εξυπηρέτησης Αυτοκινητιστών (ΣΕΑ) Κορινού, με απαραίτητη την πρότερη συνεννόηση με τον φύλακα αρχαιοτήτων της βόρειας Πιερίας.

Το χιονοδρομικό κέντρο του Ελατοχωρίου το οποίο βρίσκεται σε υψόμετρο 1.400-2.000μ. στα Πιέρια Όρη. Απέχει από το χωριό Ελατοχώρι 8χλμ. από την  Κατερίνη 36χλμ. από την Θεσσαλονίκη 105χλμ. και από την Αθήνα 474χλμ. Στις εγκαταστάσεις του υπάρχουν 10 πίστες με διαφορετικό βαθμό δυσκολίας, ενώ λειτουργεί και πίστα για έλκηθρα.

Παλιό Ελατοχώρι – Παραδοσιακός Οικισμός: Το Ελατοχώρι βρίσκεται σε υψόμετρο 800μ και χωρίζεται σε δύο οικισμούς, το παλιό και το νέο Ελατοχώρι. Ο παραδοσιακός οικισμός του παλιού Ελατοχωρίου εξελίσσεται σε ένα μοναδικό προορισμό για ξεκούραση και δραστηριότητες στην φύση.

Χιονοδρομικό Κέντρο Ελατοχωρίου: Το Χιονοδρομικό Κέντρο Ελατοχωρίου βρίσκεται στη ΒΑ πλευρά των Πιερίων στη θέση “Παπά Χωράφι”, και σε υψόμετρο βάσης 1450μ. Υπάρχουν οχτώ πίστες σκι μήκους 150μ-5800μ, μία πίστα για snowboard μήκους 500μ. και μία για έλκηθρα μήκους 700μ. Στο χώρο του χιονοδρομικού υπάρχει Σαλέ 600τμ. Στο χιονοδρομικό πραγματοποιούνται δραστηριότητες αναρρίχησης, ορειβασίας – πεζοπορίας, διαδρομών 4×4, ποδηλατικοί αγώνες κ.α.

Κερασώνες Ράχης: Ο Αγροτικός Συνεταιρισμός Ράχης Πιερίας είναι ένας από τους πιο δυναμικούς και ταχέως αναπτυσσόμενους συνεταιρισμούς στην Ελλάδα, με προνομιακή θέση κάτω από τη σκιά του Ολύμπου, ο οποίος φημίζεται για την καλλιέργεια εξαιρετικής ποιότητας φρούτων. O Συνεταιρισμός αριθμεί πάνω από 200 μέλη και η συνολική έκταση που καλλιεργείται είναι περίπου 3000 στρέμματα εκ των οποίων τα 2500 καλλιεργούνται με κερασιές, τα 400 με βερίκοκα και τα υπόλοιπα με μήλα.

Μεταβυζαντινός Ναός Αγ. Νικολάου, Ελατοχώρι: Ο ιερός ναός του Αγίου Νικολάου, στο παλιό οικισμό του Ελατοχωρίου, είναι ιστορικό μεταβυζαντινό μνημείο. Κτίστηκε το 1779 και χαρακτηρίζεται από ιδιαίτερα αρχιτεκτονικά στοιχεία, σημαντικές τοιχογραφίες, αγιογραφίες ανεκτίμητης αξίας και μοναδικό ξυλόγλυπτο τέμπλο, για το οποίο λέγεται ότι ξυλογλύπτες από το Μέτσοβο χρειάστηκαν 27 χρόνια για να το φιλοτεχνήσουν.

Λαογραφικό Μουσείο Ελατοχωρίου: Το Λαογραφικό Μουσείο Ελατοχωρίου, στεγάζεται σε κατάλληλα διαμορφωμένη αίθουσα του Πολιτιστικού Κέντρου κοντά στην πλατεία του χωριού. Η Συλλογή περιλαμβάνει ποικίλα εκθέματα και αντικείμενα από την καθημερινή ζωή των κατοίκων σε παλαιότερες εποχές ενώ είναι οργανωμένη σε θεματικές ενότητες. Οικιακά σκεύη, χρηστικά αντικείμενα και εργαλεία που τα διακρίνει η λιτότητα και παράλληλα η εφευρετικότητα των κατοίκων που ήταν υποχρεωμένοι να είναι αυτάρκεις και να καλύπτουν τις ανάγκες τους με ίδια μέσα.

Άνω Μηλιά – Ιερός Ναός Αγίας Παρασκευής: Μια πολύ όμορφη, γραφική, πέτρινη εκκλησία στο κέντρο του χωριού. Η Άνω Μηλιά πυρπολήθηκε από τις γερμανικές αρχές κατοχής το 1943 και η εκκλησία καταστράφηκε. Παρέμεινε ερείπιο μέχρι το 1967 που ξεκίνησε η αναστήλωσή της. Είναι ρυθμού βασιλικής, τρίκλητος, και το μοναδικής αρχιτεκτονικής καμπαναριό της είναι κτισμένο με πωρόλιθους μπροστά από την είσοδό της.

Άνω Μηλιά -  Σιδερένιος Σταυρός: Πριν δυόμισι αιώνες περίπου οι Μηλιώτες, τρομοκρατημένοι από μια επιδημία που είχε ενσκήψει, ζήτησαν τη βοήθειά του Αγίου Κοσμά του Αιτωλού. Σύμφωνα με την παράδοση ο Άγιος τέλεσε παράκληση και γύρισε το χωριό τρεις φορές. Την τρίτη φορά έκανε στάση στην ανατολική πλευρά του χωριού, λίγο πιο κάτω από την Αγία Παρασκευή, κι εκεί, στη διχάλα ενός μικρού πεύκου, στερέωσε ένα σιδερένιο σταυρό. Ο “Σιδερένιος Σταυρός” εξακολουθεί και φωλιάζει στη διχάλα του πεύκου εδώ και 230 χρόνια. Εκεί βρίσκεται και το εκκλησάκι προς τιμήν του, με την πανοραμική θέα τόσο στη Μεσαία όσο και στην Κάτω Μηλιά.

Αρχαίο Λατομείο Ρητίνης: Ξεκινώντας από τη Βρία και μετά από μια δύσκολη διαδρομή, φθάνει ο επισκέπτης στο σημείο της αρχής του μονοπατιού για το Αρχαίο Λατομείο Ρητίνης. Το μονοπάτι, μήκους περίπου 800 μέτρων, οδηγεί σε ένα κομμάτι του βουνού που αποτελείται μόνο από μάρμαρο. Εκεί υπάρχουν τεράστια λαξευμένα μάρμαρα ορθογώνια και κυλινδρικά, που πιθανολογείται ότι χρησιμοποιήθηκαν και για την κατασκευή του Ερέχθειου στην Ακρόπολη των Αθηνών.

Καταφύγιο ΣΕΟ Κατερίνης «Σαρακατσάνα»: Το καταφύγιο βρίσκεται σε ένα μικρό άνοιγμα, σε ύψος 1700 περίπου μέτρων, με θέα στο Θερμαϊκό Κόλπο και τον Όλυμπο, μέσα σ’ ένα πανέμορφο πευκοδάσος. Διαθέτει 90 κρεβάτια, σάλα, οργανωμένη κουζίνα και ότι άλλο θα ήθελε ο επισκέπτης που επιθυμεί να γνωρίσει τα Πιέρια όρη. Για τους φίλους του βουνού υπάρχουν μικρές διαδρομές και δίκτυο σημαδεμένων μονοπατιών για πεζοπορία, δασικοί δρόμοι για ποδηλασία και αναρριχητικό πεδίο 5-25 μέτρων.

Ρητίνη – Μοναστήρι Αγ. Γεωργίου: Το μοναστήρι του Αγίου Γεωργίου βρίσκεται στο χωριό Ρητίνη. Η ίδρυσή του ανάγεται στη μεταβυζαντινή περίοδο ενώ το καθολικό του κοσμείται με σημαντικές αγιογραφίες του 14ου και 16ου αιώνα. Σήμερα η μονή δεν λειτουργεί αλλά διατηρείται ανέγγιχτος σχεδόν από το χρόνο ο μικρός ναός του Αγίου Γεωργίου με τις μεταβυζαντινής τέχνης και λαϊκότροπης έκφρασης τοιχογραφίες του, ενώ έχει ανακατασκευασθεί το περιτοίχισμα, το αίθριο και μερικά κελιά.

Άνω Μηλιά – Μονοπάτι Αγάπης και Ευχών: Ένας υπέροχος χώρος για περπάτημα κατάλληλος ακόμη και για παιδιά. Όλη η φύση συγκεντρωμένη – ρυάκια, μικροί καταρράκτες, γεφυρούλες – σε ένα περιποιημένο μονοπάτι μέσα στα δέντρα (καστανιές, οξυές, έλατα, βελανιδιές κ.α.). Υπάρχουν ακόμη και ταμπελάκια με τις ονομασίες τους για να μην τα μπερδέψεις!

Άνω Μηλιά – Ορειβατικό Καταφύγιο Ε.Ο.Σ.: Στο ψηλότερο σημείο του οικισμού της Άνω Μηλιάς βρίσκεται το Ορειβατικό Καταφύγιο του Ε.Ο.Σ Κατερίνης. Το καταφύγιο εξυπηρετεί, όλες τις εποχές, όχι μόνο τους ορειβάτες αλλά και πολλούς επισκέπτες. Είναι άνετο (μπορεί να φιλοξενήσει μέχρι 60 άτομα) και στο χώρο του πραγματοποιούνται πολλές δραστηριότητες και εκδηλώσεις.

Κάτω Μηλιά, Λαογραφική Συλλογή Πολιτιστικού Συλλόγου «Οι Λαζαίοι»: Ο Μορφωτικός και Πολιτιστικός Σύλλογος Κ.Μηλιάς «Οι Λαζαίοι» ιδρύθηκε το 1964 από 50 περίπου νέους Μηλιώτες με την επωνυμία «Εθνική Μορφωτική Ένωσις Νέων Κ. Μηλιάς» με στόχο την πνευματική και πολιτιστική καλλιέργεια και ανάπτυξη των κατοίκων του χωριού και της κοινότητας Μηλιάς. Από το 2000 φιλοξενείται στο Πολιτιστικό Κέντρο (παλιό Δημοτικό Σχολείο), η ανακαινισμένη, μοναδική στην περιοχή, Λαογραφική Συλλογή και οι λοιπές πολιτιστικές δραστηριότητες του συλλόγου.

Άγιος Δημήτριος, Μυκηναϊκό Νεκροταφείο στη θέση Σπάθες/ Αρχαιολογικός χώρος: Στη θέση «Ξερόλακκος» ή «Σπάθες» σε υψόμετρο. 1.100 μ. κοντά στο χωριό Άγιος Δημήτριος, έχει ανασκαφεί νεκροταφείο Μυκηναϊκών χρόνων. Πρόκειται για μια νεκρόπολη από την Ύστερη Εποχή του Χαλκού, από τους πρώτους αρχαιολογικούς χώρους που ανακαλύφθηκαν στον Όλυμπο. Οι παλαιότεροι τάφοι είναι από τον 14ο αιώνα π.Χ., ενώ τα τελευταία ίχνη χρήσης βρέθηκαν από τα τέλη του 13ου αιώνα, στις αρχές του 12ου αιώνα π.Χ. Οι τάφοι, περισσότεροι από 24, είναι κιβωτιόσχημοι, με ορθογώνιες σχιστολιθικές πλάκες και περιέχουν κατά τη μυκηναϊκή συνήθεια περισσότερους από δυο νεκρούς. Οι καλυπτήρες ήταν σφραγισμένοι για στεγανοποίηση με παχύ στρώμα πηλού. Διασώθηκαν απομεινάρια από ένα δόρυ, ένα χάλκινο ξίφος, βαμμένα και άβαφτα αγγεία και μπουκάλια αρώματος, περιδέραια γυναικών και λίθινες σφραγίδες. Τα κτερίσματα μεταφέρθηκαν στα Μουσεία Δίου και Θεσσαλονίκης.

Άγιος Δημήτριος, Ιερός Ναός Αγ. Δημητρίου: Ναός αφιερωμένος στον Άγιο Δημήτριο που βρίσκεται στο ομώνυμο χωριό. Στο σημείο, από το 1420 – 1430, υπήρχε μοναστήρι και ο ναός κτίστηκε εκεί που ήταν κάποτε το καθολικό της μονής.

Άγιος Δημήτριος, δάσος οξιάς: Στην ορεινή Πιερία, στο σημείο όπου ο δυτικός Όλυμπος συναντιέται με τον Τίταρο και τα Πιέρια Όρη, βρίσκεται το χωριό Άγιος Δημήτριος σε υψόμετρο 820 μ., ατενίζοντας τη βορειοδυτική πλευρά του Ολύμπου. Αξίζει να περπατήσετε στα δρομάκια του χωριού και να εκδράμετε για πεζοπορία στα γύρω δάση.

Παραδοσιακός Οικισμός Σκοτεινών (Μόρνα) : Διάφορες “φήμες” ακολουθούν το ορεινό χωριό της Μόρνας που σημαίνει “σκοτεινός τόπος” από το τούρκικο μόρνο που σημαίνει σκοτεινό. Μέχρι το 1967 εκεί λειτουργούσε το Κρατικό Εργοστάσιο Επεξεργασίας Ξύλου που έδωσε ζωή στην περιοχή τις δεκαετίες του 1950 και του 1960. Μετά το κλείσιμό του όμως, οι κάτοικοι εγκατέλειψαν το χωριό, μεταφέροντάς το χαμηλότερα, ιδρύοντας τα Φωτεινά. Στην τελευταία απογραφή του 2011 το χωριό αριθμούσε ένα κάτοικο. Ο δρόμος από τα Φωτεινά μέχρι τον παραδοσιακό οικισμό Σκοτεινών είναι χωματόδρομος και διέρχεται μέσα από κατάφυτες πλαγιές.

Τοξωτό γιοφύρι Σκοτεινών: Μονότοξο πέτρινο γεφύρι στο χωριό Σκοτεινά Πιερίας που γεφυρώνει το ρέμα Μαυρονέρι. Σύμφωνα με το θρύλο “Η μορφή ενός βράχου στις όχθες του ποταμού είναι το κεφάλι του στοιχειωμένου, που τον έθαψαν οι μάστορες κάτω από το γεφύρι για να στεριώσει”.

Φράγμα Μόρνας:  Λίγα χιλιόμετρα μετά τον παραδοσιακό οικισμό Σκοτεινών συναντούμε το αρδευτικό φράγμα Σκοτεινών όπου σχηματίζεται τεχνητή λίμνη η οποία αποτελεί αξιόλογο βιότοπο και τόπο ψαρέματος.

Ιερά Μονή Πέτρας Ολύμπου: Η Μονή Πέτρας ιδρύθηκε από τον Ανδρόνικο Β’ τον Παλαιολόγο. Ο ακριβής χρόνος ίδρυσής της είναι άγνωστος. Από μία λίθινη επιγραφή, τοποθετημένη πάνω από τη δυτική είσοδο του Καθολικού, αναφέρεται το έτος 1134, ενώ η ανακαίνισή του έγινε το 1151. Ο σημερινός ναός οικοδομήθηκε το 1754 και επισκευάσθηκε το 1815. Το 1927 τα υπάρχοντα της μονής περιήλθαν στο δημόσιο και το 1929 στο χώρο κτίστηκε σανατόριο για άπορους φυματικούς. Το σανατόριο ξεκίνησε να λειτουργεί το 1939 και συνέχισε έως το 1969. Το 1970 τη θέση του σανατορίου πήρε το θεραπευτήριο ψυχικών παθήσεων ιεράς μονής Πέτρας Ολύμπου, το οποίο λειτούργησε ως το 2004.

«Καρακόλι» ή το μικρό βασίλειο της Πέτρας: Σύμφωνα με την παράδοση στην περιοχή βρισκόταν το μικρό βασίλειο της Πέτρας, ή Καρακόλι όπως ονομάζουν την περιοχή ακόμη και σήμερα οι κάτοικοι του χωριού. Ήταν χτισμένη στην ΝΑ πλευρά ενός μεγάλου βράχου στα Στενά Πέτρας και κοντά στο ρέμα Ιταμός (Αγιονέρι) όπου δέσποζε του ορεινού δρόμου (μονοπατιού) που άνοιξε ο Ξέρξης για να διέλθουν τα περσικά στρατεύματα από τη Μακεδονία στη Θεσσαλία. Επί Τουρκοκρατίας η Πέτρα πολιορκήθηκε από Τούρκους και γενίτσαρους αλλά χωρίς επιτυχία. Όμως σύμφωνα με μία εκδοχή σαν αποτέλεσμα προδοσίας ή μπαίνοντας από έναν μεγάλο υδραγωγό που τροφοδοτούσε με νερό το κάστρο από τον ποταμό Ίταμο, οι Τούρκοι κατάφεραν να εισβάλλουν στο Κάστρο και σκότωσαν τους στρατιώτες  που το φρουρούσαν. Τότε, η βασίλισσα του κάστρου, Ρόϊδω, αυτοκτόνησε πέφτοντας μαζί με το παιδί της από το βράχο, στην χαράδρα του Ίταμου.

Εξοχή – Φραγμολίμνη/ εκκλησάκι θέση Παλιόχωρα και εξωκλήσι Αγ. Νικολάου: Η φραγμολίμνη που κατασκευάστηκε έχει αλλάξει σημαντικά τον περιβάλλοντα χώρο ολόκληρης της ευρύτερης περιοχής. Αξίζει να επισκεφθείτε το εκκλησάκι στη θέση Παλιόχωρα όπου υπάρχουν χώροι εστίασης και ξεκούρασης, καθώς και το εξωκλήσι του Αγ. Νικολάου.

Εξοχή –εξωκλήσι Αγ. Νικολάου: Η φραγμολίμνη που κατασκευάστηκε έχει αλλάξει σημαντικά τον περιβάλλοντα χώρο ολόκληρης της ευρύτερης περιοχής. Αξίζει να επισκεφθείτε το εκκλησάκι στη θέση Παλιόχωρα όπου υπάρχουν χώροι εστίασης και ξεκούρασης, καθώς και το εξωκλήσι του Αγ. Νικολάου.

Μοσχοπόταμος, τοξωτή γέφυρα: Το τοξωτό γεφύρι του Μοσχοποτάμου, είναι ένα παραδοσιακό μονότοξο πέτρινο γεφύρι, όπου η ύπαρξή του χρονολογείται στη μεταβυζαντινή εποχή ενώ, ως προς τη σημερινή του μορφή, δομήθηκε στο τελευταίο μισό του 19ου αιώνα. Βρίσκεται βόρεια του χωριού, σε κοντινή απόσταση από αυτό (10 λεπτά με το αυτοκίνητο σε χωματόδρομο), σε ένα όμορφο καταπράσινο τοπίο, κρυμμένο μέσα στο ρέμα του ποταμού Βεργιόδρομου.

Μοσχοπόταμος, Τρανή βρύση: Στην περιοχή του Μοσχοποτάμου σώζεται μια παραδοσιακή βρύση, η “Τρανή Βρύση”, που είναι κατασκευασμένη με πυρόλιθο.

Μοσχοπόταμος, Λόφος Αγίων Αποστόλων: Στον Μοσχοπόταμο, στο λόφο αριστερά από το χωριό, βρίσκεται το εξωκκλήσι των Αγίων Δώδεκα Αποστόλων. Στον προαύλιο χώρο του ναού, μέσα στον καταπράσινο τοπίο, πραγματοποιούνται εκδηλώσεις όλο τον χρόνο.

Ν. Κεραμίδι, Πλατανόδασος: Δίπλα στο χωριό Νέο Κεραμίδι, έχετε την ευκαιρία να επισκεφθείτε ένα καταπράσινο ειδυλλιακό μέρος και να περιηγηθείτε στο πλατανόδασος είτε πεζοί είτε με ποδήλατο.

Τρίλοφος, εξωκλήσι Αγίων Θεοδώρων: Σε απόσταση 12 χιλιομέτρων από την πόλη της Κατερίνης βρίσκεται το χωριό Τρίλοφος, το οποίο είναι χτισμένο πάνω σε τρεις λόφους όπως μαρτυράει και το ονόμά του, όπου μπορείτε να επισκεφτείτε και το γραφικό εξωκλήσι των Αγίων Θεοδώρων.

Λόφος Σεβαστής: Η Σεβαστή, ένα γραφικό χωριουδάκι γαντζωμένο στα Πιέρια όρη, βρίσκεται βόρεια της Κατερίνης. Είναι κτισμένη σε υψόμετρο 140 μέτρων. Στο ψηλότεο σημείο της, βρίσκεται ο Λόφος της Σεβαστής, ένα άλσος – πνεύμονας πρασίνου με απέραντη θέα στην Πιερική ακτογραμμή και τον Όλυμπο.

Κούκος, εξωκλήσι Αη Γιάννη: Σε ακόμη μεγαλύτερο υψόμετρο, στην ενδοχώρα της πιερικής γης, βρίσκεται το χωριό Κούκος, σε υψόμετρο 240 μέτρων. Τρία χιλιόμετρα έξω από το χωριό υπάρχει το παρεκκλήσι του Αγίου Ιωάννη του Προδρόμου. Λέγεται ότι η ονομασία του χωριού μπορεί να προήλθε είτε επειδή παλαιότερα στο εξωκκλήσι του Αγ. Ιωάννη του Προδρόμου υπήρχε το γνωστό ρολόι "Κούκος", είτε επειδή στην περιοχή υπήρχαν πολλά πουλιά αυτού του είδους.

Κάτω Αγ. Ιωάννης, υπαίθριο αμφιθέατρο και δασύλλιο: Στην πλατεία του χωριού του Κάτω Άγιου Ιωάννη, πολύ κοντά στην Κατερίνη, βρίσκεται το υπαίθριο αμφιθέατρο όπου διοργανώνονται πλήθος πολιτιστικών εκδηλώσεων.

Νέα Τραπεζούντα / Ιερός Ναός Ζωοδόχου Πηγής – Λείψανα Αγίου Ευγενείου Τραπεζουντίου: Οι κάτοικοι της Νέας Τραπεζούντας είναι στο σύνολό τους πρόσφυγες από τον Πόντο, από όπου και η ονομασία του χωριού και μιλούν την ποντιακή οφίτικη διάλεκτο. Στο χωριό βρίσκεται και ο Ιερός Ναός Ζωοδόχου Πηγής και το παρεκκλήσιο του Αγίου Ευγενίου του Τραπεζούντιου, στο οποίο τελείται Ιερά Πανήγυρις ανακομιδής λείψανων του Αγίου στις 17 Οκτωβρίου.

Μεταφορές

Αστικές μεταφορές
Το Αστικό ΚΤΕΛ της Κατερίνης εξυπηρετεί τις μεταφορές ανάμεσα στην πόλη και στους κοντινούς της οικισμούς. Κάνει διαδρομές από την Κατερίνη προς το Μοσχοχώρι, την Παραλία, το Δίον, τα Πλατανάκια, την Καρίτσα, τη Βροντού, τον Άνω Άγιο Ιωάννη, τη Ν. Χράνη, τον Αρωνά και τη Νέα Τραπεζούντα.

Οδικές μεταφορές
Από την Κατερίνη διέρχεται ο Αυτοκινητόδρομος ΠΑΘΕ μέσω αστικής σήραγγας ενώνοντας την πόλη με την Αθήνα και τη Θεσσαλονίκη. 

Επιπλέον, η Εθνική Οδός 1 διέρχεται εντός της πόλης συνδέοντάς την με την Αθήνα, τη Θεσσαλονίκη και άλλες πόλεις της ηπειρωτικής Ελλάδας. Επίσης, από την Κατερίνη ξεκινά η Εθνική Οδός 13, η οποία την ενώνει με την Ελασσόνα.

Σιδηροδρομικές μεταφορές
Στην Κατερίνη υπάρχει σιδηροδρομικός σταθμός της γραμμής Αθήνας - Θεσσαλονίκης, ο οποίος εξυπηρετεί και την γύρω περιοχή, ενώ από το 2007 διαθέτει σύνδεση με τον προαστιακό Θεσσαλονίκης προς τη Θεσσαλονίκη, το Λιτόχωρο και απο το 2008 και τη Λάρισα.

Κλίμα
Η Κατερίνη έχει μεσογειακό κλίμα, το οποίο χαρακτηρίζεται από ζεστά, ξηρά καλοκαίρια και από κρύους και υγρούς χειμώνες.

</div>

Εκπαίδευση
Στην πόλη εδρεύει το τμήμα Διοίκησης Συστημάτων Εφοδιασμού (Logistics) του Διεθνές Πανεπιστήμιο της Ελλάδος. 
Δημόσιο Ινστιτούτο Επαγγελματικής Κατάρτισης Κατερίνης
Δημόσιο Ινστιτούτο Επαγγελματικής Κατάρτισης του Νοσοκομείου Κατερίνης
Η Κατερίνη διαθέτει 25 Νηπιαγωγεία, 19 Δημοτικά Σχολεία, 7 Γυμνάσια, 5 Γενικά Λύκεια, 2 Επαγγελματικά Λύκεια (ΕΠΑΛ), ένα μουσικό γυμνάσιο-λύκειο, ένα ιδιωτικό σχολείο που ονομάζεται ΠΛΑΤΩΝ και 3 σχολεία ειδικής αγωγής (Ειδικό δημοτικό σχολείο, Ενιαίο Ειδικό Επαγγελματικό Γυμνάσιο - Λύκειο και Ε.Ε.Ε.Ε.Κ).

Αθλητισμός 

Στην Κατερίνη υπάρχουν τα εξής αθλητικά σωματεία:

Αθλητικές Ενώσεις
Από τις Αθλητικές Ενώσεις με έδρα τη Κατερίνη ξεχωρίζει ο Πιερικός Σ.Φ.Κ., που ιδρύθηκε το 1961 και σήμερα αγωνίζεται στην Super League 2.

Αθλητικοί Γυμναστικοί Σύλλογοι
Αθλητικός Γυμναστικός Σύλλογος Σιδηροδρομικού Σταθμού Κατερίνης
Γυμναστικός Αθλητικός Σύλλογος "ΟΛΥΜΠΙΟΣ" Κατερίνης, νούμερο ένα σύλλογος πρωταθλήματος Παγκρατίου στην Ελλάδα.
Γυμναστικός Αγωνιστικός Σύλλογος "Αρχέλαος Κατερίνης", που συμπεριλαμβάνει ομάδα χειροσφαίρισης, με διακρίσεις στην Α1 ανδρών και στο Κύπελλο Ελλάδας τα τελευταία χρόνια.
Γυμναστικός Αγωνιστικός Σύλλογος Κατερίνης "Ολυμπιάδα"
Γυμναστικός Αθλητικός Σύλλογος "Αλέξανδρος Κατερίνης" 
Γυμναστικός Σύλλογος Μυλαυλάκου Παραδείσου Κατερίνης "Ο Ατρόμητος", που αγωνίζεται στην Α΄ ερασιτεχνική κατηγορία του τοπικού ποδοσφαιρικού πρωταθλήματος της Ε.Π.Σ. Πιερίας.

Αθλητικοί Μορφωτικοί Σύλλογοι
Αθλητικός Μορφωτικός Σύλλογος "Βατανιακός" Κατερίνης, που αγωνίζεται στην Α΄ κατηγορία του τοπικού ποδοσφαιρικού πρωταθλήματος της Ε.Π.Σ. Πιερίας.
Γυμναστικός Αθλητικός Μορφωτικός Σύλλογος "Εθνικός Κατερίνης" που αγωνίζεται στην Α΄ κατηγορία του τοπικού ποδοσφαιρικού πρωταθλήματος της Ε.Π.Σ. Πιερίας.
Μορφωτικός Αθλητικός Σύλλογος Κατερίνης "Ο Μέγας Αλέξανδρος"
Αθλητικός Μορφωτικός Σύλλογος "25η Μαρτίου"-Σάρισσα

Αθλητικοί Όμιλοι
Αθλητικός Όμιλος Κατερίνης "Ο Όλυμπος"
Αθλητικός Όμιλος Κατερίνης "Ο Πήγασος"
Αθλητικός Όμιλος Ποντίων Κατερίνης
Ναυτικός Όμιλος Κατερίνης
Όμιλος Αντισφαίρισης Κατερίνης
Σκακιστικός Όμιλος Κατερίνης
Χιονοδρομικός Όμιλος Κατερίνης
Άρης Κοκκινοπλιτών
Ιππικός Όμιλος Πιερίας
Πιερικός Αρχέλαος Μπάσκετ
Αρχέλαος Χαντμπολ
Αθλητική Γυμναστική Ένωση Πιερίας (ΑΓΕΠ 2011) Μπάσκετ
Αθλητικός Όμιλος Γυναικών Ποδοσφαίρου Πιερίδες Μούσες (1993)

Αθλητικοί Σύλλογοι

Ποδόσφαιρο 
Α.Π.Σ. ΝΕΦΕΛΕΣ

Πετοσφαίριση
Σ.Φ.Κ. Πιερικός

Αρχέλαος

Α.Π.Σ.Κ. Αίολος

Αντισφαίριση
Σύλλογος Αντισφαίρισης Κατερίνης

Ορειβατικοί Σύλλογοι
Ελληνικός Ορειβατικός Σύλλογος Κατερίνης
Σύλλογος Ελλήνων Ορειβατών Κατερίνης

Πολεμικές τέχνες
Αθλητικός σύλλογος "Σάρισσα"
Αθλητικός όμιλος τζούντο Sakura  
Αθλητικός σύλλογος "Ολύμπιος Μαχητής"
Αθλητικός σύλλογος καράτε "Ο Πιερικός"  
Αθλητικός σύλλογος τέτραθλου Κατερίνης
Αθλητικός σύλλογος ΤάεKβοNτο Κατερίνης 
Λέσχη παραδοσιακών πολεμικών τεχνών "Budokan"
Γυμναστικός Αθλητικός Σύλλογος Παγκρατίου ''Ολύμπιος''

Αθλητικοί Σύνδεσμοι
Σύνδεσμος Φιλάθλων Πιερικός Κατερίνης, σύλλογος ποδοσφαίρου.
Σύνδεσμος Φιλάθλων Κατερίνης Πιερικός Αρχέλαος, σύλλογος καλαθοσφαίρισης.

Ακαδημίες

Υγρός Στίβος
Αθλητική Ακαδημία Κατερίνης "Νηρέας".
Αθλητικός Κολυμβητικός Σύλλογος "ΔΙΑΣ".
Αθλητική Ακαδημία Κατερίνης 92'
Ακαδημία Κολύμβησης Κατερίνης "Αρχέλαος"

Στην Κατερίνη σήμερα λειτουργούν δύο κολυμβητήρια:

 Το Δημοτικό Κολυμβητήριο (δημόσιο)
 Το Αθλητικό κέντρο Αστερίας (ιδιωτικό)

Αεραθλητικά σωματεία 

 Αερολέσχη Πιερίας

Αθλητικές Ιστοσελίδες 
PameSpor.gr 
PierikosNews
katerinisport.gr
PieriaSport

Προσωπικότητες που κατάγονται από την Κατερίνη 
Ιστορία

 Αλκιβιάδης Παπαδημητρίου, πρόκριτος Μακεδονομάχος
 Νικόλαος Μπαμπανίκας, Μακεδονομάχος οπλαρχηγός
 Νικόλαος Στρεμπίνας, Μακεδονομάχος οπλαρχηγός

Αθλητισμός

 Γιώργος Χρυσανθόπουλος (1973-), καλαθοσφαιριστής
 Στέλιος Μαλεζάς (1985-), ποδοσφαιριστής
 Κώστας Γιαννούλης (1987-), ποδοσφαιριστής
 Χάρης Σακόγλου (1990-), πετοσφαιριστής
 Παναγιώτης Τσιντώτας (1993-), ποδοσφαιριστής
 Αλεξία Καλανταρίδου (1995-), πετοσφαιρίστρια
 Δημήτρης Γιαννούλης (1995-), ποδοσφαιριστής
 Μάριος Σιαμπάνης (1999-), ποδοσφαιριστής

Μουσική

 Δήμος Αναστασιάδης (1985-), τραγουδιστής

Αδελφοποιημένες πόλεις

Ο Δήμος Κατερίνης έχει αδελφοποιηθεί με τις παρακάτω πόλεις:

 Μάινταλ, Γερμανία
 Μόουσμπουργκ, Αυστρία
 Σουργκούτ, Ρωσία
 Τσάτσακ, Σερβία
 Βραΐλα, Ρουμανία

Φωτογραφίες

Υποσημειώσεις

Βιβλιογραφία 

Heuzey L., Le Mont Olympe et l’ Akarnanie, Παρίσι 1860.
Leake W. M., Travels in Northern Greece, τ. 3, σ. 415, Λονδίνο 1835.
Αναγνωστόπουλος Π. Ν., Η Αρχαία Ολυμπιακή Πιερία, εκδ. Εστίας Πιερίδων Μουσών, Θεσσαλονίκη 1971.
Καζταρίδης Ιωάννης, Κατερίνη: από τη μικρή κώμη στην πολύτροπη πόλη, εκδ. ΜΑΤΙ. 
Πουκεβίλ, Ταξίδι στην Ελλάδα, Μακεδονία- Θεσσαλία (μετάφραση Νίκη Μολφέτα), Αθήνα 1995.
Ράπτης Γ. Α., Όλυμπος- Πιέρια, Βέρμιο και Άθως στη ζωή των Μακεδόνων, έκδοση Όλυμπος, Κατερίνη, 1996.

Εξωτερικοί σύνδεσμοι 

Δήμος Κατερίνης

 
Κατερινη